Хафез
Отново идва пролетта…

Превод от персийски (фарси): Йордан Милев, 1969

chitanka.info

Отново идва пролетта. Старай се радостен да бъдеш,

че ще разцъфне пак света, а ти пак в свойта кал ще бъдеш!

Пак свири твоя чанг и пак ти шепне утринни съвети,

но ползата им ще съзреш, когато сам достоен бъдеш!

Не те съветвам със кого да седнеш и какво да пееш.

Реши си сам, ако си с ум. И гледай с ум навред да бъдеш!

В полето всеки лист зелен е някаква съдба човешка.

И много жалко, ако ти непросветен за всички бъдеш!

От теб до мен, от нас до вас е път и труден, и опасен.

Но ако го познаваш ти, най-лесен той за теб ще бъде!

Разказват: ценен капитал за нас са мъките човешки.

Измислици! И ти недей и ден и нощ със тях да бъдеш!

Хафез, ако пред мен за миг късметът ти те превъздигне —

за тази хубавица там най-лесна плячка ти ще бъдеш!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.